6แบงก์โกย4.4หมื่นล้าน
งวดครึ่งปีโต27% สินเชื่อโตต่อเนื่อง‘กรุงไทย’เจ๋งสุด
20 ก.ค. 2555

งวดครึ่งปีโต27% สินเชื่อโตต่อเนื่อง‘กรุงไทย’เจ๋งสุด
6 ธนาคารพาณิชย์โชว์กำไร งวดครึ่งปีกว่า 4.4 หมื่นล้าน โต 27% ด้าน BAY ตามคาดไตรมาส 2 กำไร 3,600 ล้าน บิ๊กมั่นใจครึ่งปีหลังดีต่อเหตุสินเชื่อรถยนต์-าณิชย์หนุนทั้งปีเข้าเป้าที่ 11% 
ธนาคารพาณิชย์ 6 แห่ง จากทั้งหมด 13 แห่ง ที่จดทะเบียนในตลาดหลักทรัพย์ประกอบด้วย ธนาคารทิสโก้ (TISCO) เกียรตินาคิน (KK) กสิกรไทย (KBANK) ทหารไทย (TMB) กรุงศรีอยุธยา (BAY) และกรุงไทย (KTB) ได้ทยอยประกาศผลดำเนินงานงวดครึ่งปีแรกของปี 2555 และงวดไตรมาส 2 ปี 2555 ซึ่งมีอัตราการเติบโตอย่างต่อเนื่อง โดยงวดครึ่งปีมีกำไรสุทธิรวม 4.44 หมื่นล้านบาท โตขึ้น 27.08% จากงวดเดียวกันของปีก่อนที่มีกำไรสุทธิ 3.49 หมื่นล้านบาท 
ขณะที่งวดไตรมาส 2 มีกำไรสุทธิ 2.31 หมื่นล้านบาท โตขึ้น 27.61% จากงวดเดียวกันของปีก่อนที่มีกำไรสุทธิ 1.29 หมื่นล้านบาท และโตขึ้น 6.36% จากไตรมาสก่อนหน้าที่มีกำไรสุทธิรวม 1.48 หมื่นล้านบาท
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา กล่าวว่า ธนาคารและบริษัทย่อยมีกำไรสุทธิงวดครึ่งปี 2555 จำนวน 7,128.62 ล้านบาท เพิ่มขึ้น 23.33% จากงวดเดียวกันของปีก่อนที่มีกำไรสุทธิ 5,780.01 ล้านบาท ส่วนงวดไตรมาส 2 มีกำไรสุทธิ 3,698.53 ล้านบาท โตขึ้น 24.45% จากงวดเดียวกันของปีก่อนที่มีกำไรสุทธิ 2,971.86 ล้านบาท
ทั้งนี้ กำไร BAY ถือว่าเป็นไปตามที่ตลาดคาด โดยบริษัทหลักทรัพย์ (บล.) เอเซีย พลัส (ASP) คาดว่าจะมีกำไรสุทธิ 3,690 ล้านบาท 
สำหรับแนวโน้มธุรกิจในช่วงครึ่งปีหลังยังคงเติบโตดีต่อเนื่อง โดยเฉพาะในส่วนของสินเชื่อเช่าซื้อรถยนต์และสินเชื่อพาณิชย์ สินเชื่อที่ไม่มีหลักทรัพย์ค้ำประกัน ซึ่งจะสนับสนุนให้การขยายตัวของสินเชื่อทั้งปีจะโตประมาณ 11% ตามเป้าหมายที่ตั้งไว้ แม้ว่าสภาพแวดล้อมในการดำเนินธุรกิจอาจต้องเผชิญกับปัญหาวิกฤตหนี้ยุโรปและการชะลอตัวของเศรษฐกิจจีน
นายบุญทักษ์ หวังเจริญ ประธานเจ้าหน้าที่บริหาร TMB กล่าวว่า ธนาคารและบริษัทย่อยมีกำไรสุทธิงวดครึ่งปีจำนวน 2,294.55 ล้านบาท โตขึ้น 0.15% จากงวดเดียวกันของปีก่อนที่มีกำไรสุทธิ 2,291.09 ล้านบาท ขณะที่ไตรมาส 2 มีกำไรสุทธิ 1,262.89 ล้านบาท โตขึ้น 5.65% จากงวดเดียวกันของปีก่อนที่มีกำไรสุทธิ 1,195.30 ล้านบาท และโตขึ้น 22.41% จากไตรมาสแรกของปีที่มีกำไรสุทธิ 1,031.66 ล้านบาท
ขณะที่ธนาคารกรุงไทย (KTB) งวดครึ่งปีมีกำไรสุทธิ 1.37 หมื่นล้านบาท เพิ่มขึ้น 40% จากงวดเดียวกันของปีก่อนที่มีกำไรสุทธิ 1.07 หมื่นล้านบาท ส่วนไตรมาส 2 มีกำไรสุทธิ 7,342.60 ล้านบาท โตขึ้น 40% จากงวดเดียวกันของปีก่อนที่มีกำไรสุทธิ 5,241 ล้านบาท 
นายพิชัย เลิศสุพงศ์กิจ ผู้ช่วยกรรมการผู้จัดการ บล.ธนชาต กล่าวว่า แนวโน้มกำไรของธนาคารพาณิชย์จะดีต่อเนื่องในไตรมาส 3 เพราะสินเชื่อและรายได้ค่าธรรมเนียมเติบโตดี